ผู้ชายกับผู้หญิงใครขับรถปลอดภัยกว่ากัน?
ข้อมูลสำรวจของบริษัทประกัน MetLife ชี้ว่าผู้หญิง 51% มองว่าตนเองขับรถปลอดภัยกว่าผู้ชาย ขณะที่ผู้ชายเพียง 39% คิดว่าตนขับรถดีกว่าผู้หญิง
เบี้ยประกันรถยนต์ - ข้อมูลจากเว็บไซต์ Insweb ชี้ว่าอัตราเบี้ยประกันรถยนต์ของผู้หญิงอเมริกันต่ำกว่าผู้ชายอเมริกันในเกือบทุกรัฐ ในอัตราเฉลี่ย 9% บางรัฐผู้หญิงจ่ายเบี้ยประกันรถยนต์ถูกกว่าผู้ชายถึง 20% แสดงให้เห็นว่าบรรดาบริษัทประกันต่างเชื่อว่าผู้หญิงมีโอกาสเกิดอุบัติเหตุน้อยกว่า อย่างไรก็ตาม สถิติชี้ให้เห็นว่าผู้ชายมีความรู้เรื่องระบบความปลอดภัยต่างๆในรถยนต์ดีกว่าผู้หญิง ซึ่งช่วยลดอัตราการเกิดอุบัติเหตุได้บางส่วนเช่นกัน อัตราการเสียชีวิตในอุบัติเหตุทางรถยนต์ - ตัวเลขจากสถาบันประกันสำหรับความปลอดภัยบนทางด่วนชี้ว่า เมื่อปี ค.ศ 2009 มีผู้ชายอเมริกันเสียชีวิตจากอุบัติเหตุทางรถยนต์มากกว่า 11,900 คน ในขณะที่ผู้หญิงอเมริกันเสียชีวิตจากอุบัติเหตุทางรถยนต์ไม่ถึง 4,900 คนในปีนั้น และเมื่อคิดอัตราผู้เสียชีวิตตามระยะทางการขับขี่ พบว่าในทุกๆการเดินทาง 100 ล้านไมล์ ผู้ชายมีอัตราเสียชีวิต 2.5 คน ขณะที่ผู้หญิงมีอัตราเสียชีวิตน้อยกว่าคือ 1.7 คน แต่ถ้าคิดเฉพาะกลุ่มนักขับขี่วัยรุ่นอายุ 16-19 ปี พบว่าอัตราผู้ชายที่เสียชีวิตจะเพิ่มขึ้นเป็น 9.2 คน และอัตราผู้หญิงที่เสียชีวิตในระยะทางเฉลี่ย 100 ล้านไมล์เพิ่มขึ้นเป็น 5.3 คน อย่างไรก็ตาม ตามข้อมูลจากบริษัทประกัน Liberty Mutual ระบุว่ากลุ่มวัยรุ่นผู้หญิงนั้นมีอัตราการเกิดอุบัติเหตุทางรถยนต์แทบไม่แตกต่างจากวัยรุ่นชาย ส่วนหนึ่งเป็นเพราะความไม่มีสมาธิขณะขับขี่ซึ่งเกิดจากอุปกรณ์อิเลคทรอนิคส์ต่างๆ ไม่ว่าจะเป็นโทรศัพท์มือถือหรือเครื่องเล่นเพลง mp3